Síðustu tvær helgar fór Íslandsmót unglinga í keilu fram í Keiluhöllinni í Öskjuhlíð . Keilufélag Akraness vann til sjö verðlauna á mótinu , fjögurra gullverðlauna , einna silfurverðlauna og tveggja bronsverðlauna . Þar af var Jóhanna Ösp Guðjónsdóttir í 1. sæti í fjórða flokki stúlkna , Natalía Jónsdóttir varð í 1. sæti í þriðja flokki stúlkna , Steinunn Inga Guðmundsdóttir varð í 1. sæti í fyrsta flokki stúlkna og einnig í 1. sæti í Opnum flokki stúlkna . Gunnar Guðjónsson varð í 3. sæti í fjórða flokki pilta og Arnór Elís Kristjánsson í 2. sæti í fyrsta flokki pilta . Arnór varð einnig í 3. sæti í Opnum flokki pilta . Um páskana fara tveir fulltrúar Keilufélags Akraness með unglingalandsliðinu í keilu á Evrópumót unglinga í Saint Maximin í Frakklandi . Það eru þau Skúli Freyr Sigurðsson og Steinunn Inga Guðmundsdóttir . Einnig verður Guðmundur Sigurðsson KFA með í för sem annar af þjálfurum unglingalandsliðsins .